/* KUMM/2011/0587 finali */ RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-applikazzjoni tad-Direttiva 2004/114/KE tat- 13 ta' Diċembru 2004 dwar il-kondizzjonijiet ta' ammissjoni ta' cittadini ta' pajjiżi terzi għal skopijiet ta' studju, skambju ta' studenti, taħriġ bla ħlas jew servizz volontarju





I. DAĦLA Id-Direttiva tal-Kunsill 2004/114 dwar il-kundizzjonijiet ta’ ammissjoni ta’ ċittadini ta’ pajjiżi terzi għal skopijiet ta’ studju, skambju ta’ studenti, taħriġ bla ħlas jew servizz volontarju (minn hawn ’il quddiem “id-Direttiva”)[1] kienet it-tielet strument leġiżlattiv fil-qasam tal-migrazzjoni legali li ġie adottat wara t-Trattat ta’Amsterdam u l-konklużjonijiet tal-Kunsill Ewropew ta’ Tampere. L-għan ġenerali huwa li l-Ewropa ssir magħrufa bħala ċentru dinji ta’ eċċellenza għall-istudju. Bħala parti minn dan l-isforz, id-Direttiva għandha l-għan li tistabbilixxi qafas legali komuni, b’mod li jsir eħfef għal persuni minn barra l-Unjoni Ewropea (“ċittadini ta’ pajjiżi terzi”) li jidħlu u jibqgħu fl-UE għal skop ta’ studju. Bis-saħħa ta’ qafas leġiżlattiv ikkoordinat u trasparenti l-UE tkun aktar viżibbli, aċċessibbli u attraenti għal studenti minn pajjiżi terz bħala post ta’ edukazzjoni ogħla. Barra minn hekk, il-mobilità tal-istudenti hija ta’ benefiċċju għall-iżvilupp ekonomiku dinji billi tippromwovu ċ-ċirkolazzjoni tal-għarfien u tal-ideat. Id-Direttiva tistipula wkoll sett ta’ regoli bażiċi dwar il-kundizzjonijiet li taħthom it-tfal tal-iskola, l-apprendisti mhux imħallsa u l-voluntiera jkunu jistgħu jidħlu u jibqgħu fl-UE. Dawn il-forom ta’ 'migrazzjoni temporanja' ma jiddependux fuq is-sitwazzjoni tas-suq tax-xogħol fil-pajjiż ospitanti. Permezz tal-promozzjoni tagħhom, id-Direttiva għandha l-għan li tħeġġeġ 'l-arrikkiment reċiproku' bejn atturi differenti u ‘familjarità aħjar bejn il-kulturi’. Is-snin bikrija tal-edukazzjoni jkollhom influwenza fundamentali fuq il-valuri, l-attitudnijiet, l-aspirazzjonijiet u l-għarfien taż-żgħażagħ. Billi jingħataw esperjenzi prattiċi ta' xogħol kif ukoll taħriġ vokazzjonali dawn ikunu jistgħu jiksbu ħiliet importanti li jistgħu jgħinu lilhom u lil min iħaddimhom f’sitwazzjonijiet tax-xogħol fil-futur. Is-Sena Ewropea tal-Volontarjat 2011 enfasizzat kif l-involviment fl-attivitajiet volontarji jista' jkun sors ta’ esperjenzi siewja ta’ tagħlim u ta' skambji kulturali. Dan jgħin lill-voluntiera jakkwistaw ħiliet ġodda u jippromwovi s-solidarjetà u l-valuri demokratiċi. Dan ir-rapport jissodisfa l-obbligu tal-Kummissjoni skont l-Artikolu 21 tad-Direttiva. Jagħti ħarsa lejn kif id-Direttiva ġiet trasposta u implimentata mill-Istati Membri u jidentifika l-kwistjonijiet problematiċi possibbli. Dan ir-rapport huwa bbażat fuq studju mwettaq għall-Kummissjoni[2] u fuq sorsi oħra, inklużi l-investigazzjonijiet ad hoc magħmula permezz tan-Network Ewropew tal-Migrazzjoni[3], fuq ilmenti, petizzjonijiet u mistoqsijiet mibgħuta minn individwi privati u fuq id-diskussjonijiet mal-Istati Membri dwar kwistjonijiet prattiċi li jinqalgħu mill-applikazzjoni tad-Direttiva. Id-Direttiva ġiet adottata fit-13 ta’ Diċembru 2004. Id-Danimarka, l-Irlanda u r-Renju Unit mhumiex marbuta biha. L-Istati Membri ġew mogħtija l-opportunità li jirrevedu u jaġġornaw l-informazzjoni fattwali. II. MONITORAĠĠ U TRASPOŻIZZJONI Skont l-Artikolu 22 tad-Direttiva, l-Istati Membri kellhom jittrasponu d-Direttiva fil-liġi tagħhom sat-12 ta’ Jannar 2007, u jikkomunikaw din l-informazzjoni lill-Kummissjoni. Mill-2006 sal-2010, il-Kummissjoni organizzat laqgħat mal-Istati Membri biex jiddiskutu kwistjonijiet dwar l-implimentazzjoni u l-interpretazzjoni tad-Direttiva. Fl-2007, il-Kummissjoni nediet proċeduri ta' ksur skont l-Artikolu 258 (ex-226) tat-Trattat dwar il-Funzjonament tal-Unjoni Ewropea kontra 14-il Stat Membru[4] talli ma ttrasponewx id-Direttiva fil-ħin jew talli ma infurmawx sewwa lill-Kummissjoni. Minn dakinhar, l-Istati Membri kollha adottaw miżuri ta’ traspożizzjoni, u l-proċedimenti ta’ ksur minħabba nonkomunikazzjoni ngħalqu. III. KONFORMITÀ TAL-MIżURI TA' TRASPOżIZZJONI 3.1. Kamp ta’ applikazzjoni personali (l-Artikolu 3) L-Artikolu 3 tad-Direttiva jistipula liema kategoriji ta’ ċittadini ta’ pajjiżi terzi għandhom u jistgħu jiġu koperti bid-dispożizzjonijiet li jittrasponu d-Direttiva fil-liġijiet tal-Istati Membri. Dawk li għandhom ikunu inklużi huma ċittadini ta’ pajjiżi terzi li japplikaw biex ikunu ammessi fit-territorju ta‘ Stat Membru għal skop ta’ studji. Id-dispożizzjonijiet jistgħu jkopru wkoll liċ-ċittadini ta’ pajjiżi terzi li japplikaw biex jiġu ammessi għall-finijiet ta’ skambju ta’ tfal tal-iskola, taħriġ bla ħlas jew servizz volontarju. B’kollox, 10 Stati Membri[5] ddeċidew li japplikaw id-Direttiva għal dawn it-tliet kategoriji fakultattivi kollha (tfal tal-iskola, persuni li jitħarrġu bla ħlas u voluntiera), u 5 Stati Membri oħra[6] li ddeċidew li japplikawha għal kategorija waħda, jew tnejn, minn dawn. Total ta’ disa’ Stati Membri (AT, BE, DE, FI, LT, MT, NL, PL u SE) ittrasponew biss id-dispożizzjonijiet marbuta mal-istudenti. Jekk l-Istati Membri jagħżlu li japplikaw id-Direttiva għal kwalunkwe waħda minn dawn it-tliet kategoriji (minbarra l-istudenti), l-għażla li jagħmlu tobbligahom jittrasponu d-dispożizzjonijiet rilevanti tad-Direttiva — sakemm id-dispożizzjonijiet ma jitħallewx fid-diskrezzjoni tal-Istat Membru. Jidher, madankollu, li l-Istati Membri xi drabi injoraw din ir-regola ġenerali. 3.2. Dispożizzjonijiet aktar favorevoli (l-Artikolu 4) Numru żgħir ta’ Stati Membri għandhom ftehimiet bilaterali ma’ pajjiżi mhux membri tal-UE li jinkludu dispożizzjonijiet aktar ġenerużi minn dawk stipulati fid-Direttiva, kif permess fl-Artikolu 4 (1) (b). Barra minn hekk, barra l-kuntest ta’ ftehimiet bilaterali jew multilaterali, l-Artikolu 4 (2) jippermetti lill-Istati Membri li jadottaw jew iżommu dispożizzjonijiet aktar favorevoli minn dawk stabbiliti fid-Direttiva. Madankollu, jidher li l-Istati Membri xi kultant ma fehmux dan u injoraw id-dispożizzjonijiet obbligatorji tad-Direttiva, bħall-obbligu li jkollhom ftehim ta’ taħriġ għal apprendisti mhux imħallsa. Huwa permess li jkun hemm dispożizzjonijiet aktar favorevoli, sakemm dawn ma jistabbilixxux livell anqas ta’ drittijiet diġà mogħtija mid-Direttiva lil ċittadini ta’ pajjiżi terzi. Dawn id-disposizzjonijiet ma jistgħux idgħajfu l-għan tad-Direttiva, li huwa li tipprovdi għal ċertu livell ta’ armonizzazzjoni fejn tidħol l-ammissjoni u l-kundizzjonijiet ta’ residenza għal studenti minn pajjiżi terzi, bil-ħsieb li titwaqqaf skema trasparenti komuni fil-livell tal-UE. 3.3. Kundizzjonijiet ta’ ammissjoni (l-Artikoli 5, 6, 7, 9, 10 u 11) - Kundizzjonijiet ġenerali għall-ammissjoni (l-Artikolu 6) L-obbligu li jiġi ppreżentat dokument tal-ivvjaġġar validu, kif stipulat fl-Artikolu 6 (1) (a) ġie inkorporat fil-leġiżlazzjoni tal-Istati Membri kollha, spiss (CY, EL, FR, HU, MT, NL, SE u SI) bir-rekwiżit addizzjonali – kif permess mid-Direttiva – li dan id-dokument ikun validu mill-inqas għal matul il-perjodu ppjanat tal-permanenza tad-detentur fl-Istat Membru ospitanti. L-Artikolu 6(1)(b) jitlob awtorizzazzjoni tal-ġenituri fil-każ ta’ żjara ppjanata ta’ persuna minorenni. Mhux ċar jekk dan l-obbligu ġiex traspost f’BG, IT u NL. Barra minn dan, IT u LV jitolbu prova li l-persuna minorenni tkun taħt kurazija xierqa. F’AT, BE u SE l-obbligu ma ġiex traspost b' mod speċifiku[7]. L-Artikolu 6 (1) (c) jirrikjedi li ċittadin ta’ pajjiż terz ikollu assigurazzjoni kontra l-mard fir-rigward tar-riskji kollha normalment koperti għaċ-ċittadini fl-Istati Membri. F’ dan ir-rigward hemm diversi mudelli ta’ prattika fl-Istati Membri kkonċernati. Minflok assigurazzjoni, BE jitlob prova li ċ-ċittadini minn pajjiżi terzi jkollhom biżżejjed mezzi tagħhom stess biex ikopru l-ispejjeż ta’ trattament mediku. Mhuwiex totalment ċar jekk l-assigurazzjoni hijiex meħtieġa f’IT. Barra minn hekk, BG, CZ[8], LU, PL, RO, SI u SK ma jirreferux speċifikament għar-riskji normalment koperti għaċ-ċittadini ta‘ Stat Membru. Kważi l-Istati Membri kollha introduċew il-ħtieġa stabbilita fl-Artikolu 6 (1) (d) li ċittadin ta’ pajjiż terz m’għandux jitqies bħala theddida għall-politika pubblika, is-sigurtà pubblika jew is-saħħa pubblika . Mhuwiex ċar jekk u kif dan l-obbligu ġie traspost f’IT. BG, CY, CZ, EE, DE, HU, LU, NL, PL, SI u SK jitolbu prova tal-ħlas tal-miżata għall-ipproċessar tal-applikazzjoni għall-ammissjoni, kif permess mill-Artikolu 6(1)(e). Mhux l-Istati Membri kollha ttrasponew id-dispożizzjonijiet tal-Artikolu 6(2), li jobbligawhom jiffaċilitaw l-ammissjoni ta’ ċittadini minn pajjiżi terzi li jkunu qiegħdin jieħdu sehem fi Programmi tal-UE li jsaħħu l-mobbiltà lejn u fi ħdan l-Unjoni.BE, BG, EE, DE, IT u RO ma jidhirx li ttrasponew din id-dispożizzjoni, u jidher li l-Istati Membri l-oħra qegħdin sempliċiment jitolbu għal faċilitazzjoni bħal din, aktar milli jikkonvertuha f’regoli speċifiċi dwar (pereżempju) ħlasijiet aktar baxxi jew proċeduri iktar mgħaġġla. Għalhekk it-traspożizzjoni ta’ dan id-dispożizzjoni importanti għadha mhix sodisfaċenti. - Kundizzjonijiet speċifiċi għall-istudenti (l-Artikolu 7) Skont l-Artikolu 7(1)(b), l-Istati Membri huma obbligati jippubbliċizzaw ir-riżorsi minimi li l-istudenti mill-pajjiżi terzi jrid ikollhom fix-xahar għall-ħajja, għall-istudju u għall-vjaġġ tar-ritorn. Dan jikkonforma mad-dmir aktar ġenerali tagħhom li jinfurmaw lil ċittadini ta’ pajjiżi terzi dwar ir-regoli applikabbli għall-ammissjoni tal-istudenti, sabiex jiżguraw it-trasparenza u ċ-ċertezza legali għal studenti prospettivi u b’hekk jitħajru jistudjaw fl-UE. Jeżistu kwistjonijiet ta’ traspożizzjoni f’dan ir-rigward f’għadd ta’ Stati Membri. F’HU, ir-riżorsi neċessarji huma vvalutati każ b'każ. Għal ħafna Stati Membri oħra (BE, BG, CY, EL, LT, MT, NL, PL, PT, RO u SK) huwa dubjuż jekk il-metodi tal-pubblikazzjoni humiex biżżejjed – pereżempju meta t-tagħrif jingħata biss f’testi uffiċjali li ċittadini ta’ pajjiżi terzi ma jkunux jistgħu faċilment ikollhom aċċess għalihom jew jaqrawhom. L-ammont minimu msemmi fl-Artikolu 7(1)(b) jvarja ħafna bejn l-Istati Membri – minn madwar EUR 120 fix-xahar f’BG għal EUR 795 f’NL fl-2009. Tipikament l-ammont huwa kkalkulat fuq il-bażi tal-livelli tal-paga minima jew tal-minimu ta’ sussistenza fil-pajjiż ikkonċernat, jew il-livell tal-boroż ta’studju pprovduti lil studenti nazzjonali. It-tipi ta’ prova tar-riżorsi suffiċjenti ukoll ivarjaw ħafna minn pajjiż għall-ieħor u jistgħu jinkludu, pereżempju, fellowships (ara l-Premessa 13) jew prova ta’ introjtu mingħand il-ġenituri. Meta jistabbilixxu limitu għal riżorsi jew meta jirregolaw it-tipi ta’ prova, l-Istati Membri għandhom jagħmlu dan billi jagħtu kas xieraq tal-prinċipju tal-proporzjonalità u l-effettività tad-Direttiva. L-Artikolu 7(1)(c) jawtorizza lill-Istati Membri jitolbu prova li l-applikant ikollu għarfien suffiċjenti tal-lingwa tal-kors. EE, DE, IT u MT utlizzaw din il-possibbiltà. F’ħafna Stati Membri, il-ħiliet lingwistiċi jitqiesu bħala ppruvati mill-fatt li l-applikant ikun ġie aċċettat minn stabbiliment tal-edukazzjoni ogħla. AT, BG, CY, EL, LT, MT, PL, PT u RO ttrasponew l-Artikolu 7(1)(d), li jobbliga lill-applikanti jagħtu prova li jkunu ħallsu l-miżati mitluba mill-istabbiliment. Madankollu, dan ir-rekwiżit jista’ wkoll jiġi applikat impliċitament fi Stati Membri oħra, permezz ta’ konferma li l-applikant ikun irreġistra ma’ istituzzjoni edukattiva. Huma biss 11-il Stat Membru (CY, FR, EL, HU, IT, LV, PL, PT, RO, SE u SK) li għażlu, skont l-Artikolu 7(2), li ma jitolbux li l-istudenti minn pajjiżi terzi jkollhom assigurazzjoni separata għall-mard jekk ikunu jikkwalifikaw awtomatikament għal tali assigurazzjoni bħala riżultat tal-fatt li jkunu rreġistrati fi stabbiliment edukattiv. - Kundizzjonijiet speċifiċi għal tfal tal-iskola (l-Artikolu 9) Huma 12 l-Istati Membri[9] li allegatament inkludew lit-tfal tal-iskola fil-leġiżlazzjoni tagħhom. It-12-il pajjiż kollha, ħlief BG, jidher li ttrasponew l-obbligu li tiġi pprovduta evidenza tal-aċċettazzjoni minn stabbiliment tal-edukazzjoni sekondarja (l-Artikolu 9 (1) (b)). Madankollu, huma biss CY, ES, IT, LU, PT, SI u RO li espliċitament ittrasponew l-obbligu li tiġi ppreżentata prova ta’ parteċipazzjoni fl-iskema ta’ skambju tal-istudenti rikonoxxuta (l-Artikolu 9 (1) (c)). L-Artikolu 9(1)(d) jirrekjedi li tingħata prova li l-organizzazzjoni tal-iskambju tal-istudenti taċċetta r-responsabbiltà għat-tifel jew tifla tal-iskola, u l-Artikolu 9(1)(e) jirrekjedi li t-tifel jew tifla tal-iskola jiġu akkomodati minn familja li tkun tissodisfa ċerti kundizzjonijiet. La BG u lanqas SI ma taw prova li kienu ttrasponew xi wieħed minn dawn ir-rekwiżiti. ES u PT jaċċettaw li tifel jew tifla tal-iskola jistgħu wkoll jiġu akkomodati f’ambjent istituzzjonali. BG, CZ, ES u SI ma ttrasponewx espliċitament id-dispożizzjonijiet tal-Artikolu 9(1)(a) dwar l-età minima u massima tal-istudenti, iżda dan huwa permissibbli fuq il-bażi ta' dispożizzjonijiet aktar favorevoli. Kif permess mill-Artikolu 9(2), CY tapplika r- reċiproċità u tammetti ċittadini ta’ pajjiżi terzi fl-iskemi ta’ skambju tal-istudenti tagħha biss jekk ikunu minn pajjiżi li joffru l-istess possibbiltà għal studenti minn CY. - Kundizzjonijiet speċifiċi għal apprendisti mhux imħallsa (l-Artikolu 10) Total ta’ 12-il Stat Membru[10] inkludew apprendisti mhux imħallsa fil-kamp ta’ applikazzjoni tal-leġiżlazzjoni tagħhom li timplimenta d-Direttiva. IT ma ttrasponietx ir-rekwiżit dwar ftehim ta’ taħriġ (l-Artikolu 10(a)) u lanqas ir-rekwiżit dwar il-preżentazzjoni ta’ prova dwar mezzi adegwati (l-Artikolu 10 (b)). Hemm kwistjonijiet simili dwar it-traspożizzjoni tal-obbligu li jkunu ppubbliċizzati r-riżorsi minimi fix-xahar kif stipulat mill-Artikolu 7 (b). FR u LV jidher li huma l-uniċi Stati Membri li stabbilixxew ammont speċifiku ta’ ‘riżorsi minimi fix-xahar’ meħtieġa għal apprendisti mhux imħallsa: l-Istati Membri l-oħra stabbilixxew l-istess ammont bħal dak għall-istudenti. Huma biss EE u RO li jobbligaw studenti minn pajjiżi terzi li jsegwu taħriġ lingwistiku bażiku, kif permess mill-Artikolu 10(c). Il-liġi ta' LU tirrikjedi li l-apprendistat ikun parti obbligatorja minn kors akkademiku. CY tistipula li s-setturi ta’ ħidma għal apprendisti mhux imħallsa jridu jiġu stabbiliti u ppubblikati mill-Ministeru tax-Xogħol u s-Sigurtà Soċjali. - Kundizzjonijiet speċifiċi għall-voluntiera (l-Artikolu 11) Mit-12-il Stat Membru[11] li inkludew 'il-voluntiera fil-kamp ta’ applikazzjoni tal-leġiżlazzjoni tagħhom, CY, CZ, EL, HU, IT, LU, PT, RO, u SK għażlu li jiffissaw kundizzjonijiet dwar l-età, kif ipprovdut fl-Artikolu 11(a). It-12-il Stat Membru kollha ttrasponew ir-rekwiżit għal ftehim bejn il-voluntier u l-organizzazzjoni responsabbli, kif stabbilit fl-Artikolu 11 (b). Madankollu, il-liġijiet mhux dejjem jinkludu l-elementi kollha ta’ dan il-Ftehim kif stabbilit fid-Direttiva (deskrizzjoni tal-funzjoni, ħin tax-xogħol, ir-riżorsi, eċċ.). B'mod partikolari, il-liġi f’PT ma tinkludi dettalji ta’ xejn, u f’EL u LU telenka biss ftit dettalji bħal dawn. L-Artikolu 11(c) jobbliga lill-applikant jippreżenta prova li l-organizzazzjoni responsabbli mill-iskema ta’ servizz volontarju tkun ħarġet assigurazzjoni għall-partijiet terzi, u li tkun taċċetta r-responsabbiltà għall-voluntiera matul il-permanenza tagħhom, partikolarment fir-rigward tal-għajxien tagħhom ta‘ kuljum, il-kura tas-saħħa u l-ispejjeż tal-vjaġġ tar-ritorn. Madankollu, PT ma ttrasponiex dan ir-rekwiżit. F’xi Stati Membri, mhuwiex ċar sa liema punt l-organizzazzjoni tieħu r-responsabbiltà għat-tliet elementi kollha msemmija fid-Direttiva. CY, RO u SK ħadu l-opportunità mogħtija mill-Artikolu 11(d) biex jagħtu lill-voluntiera mill-pajjiżi terzi introduzzjoni bażika għal-lingwa nazzjonali, l-istorja u l-istrutturi politiċi u soċjali tagħhom. 3.4. Il-mobbiltà tal-istudenti (l-Artikolu 8) L-Artikolu 8 jirregola l-kwistjoni kruċjali tal-mobilità ta’ ċittadini ta’ pajjiżi terzi li diġà jkunu ġew ammessi bħala studenti fl-ewwel Stat Membru u li mbagħad japplikaw biex ikomplu l-istudji tagħhom fi Stat Membru ieħor. Il-biċċa l-kbira tal-Istati Membri indikaw li huma jieħdu l-bidu tal-kors inkonsiderazzjoni waqt l-ipproċessar tal-applikazzjoni – per eżempju permezz ta’ proċeduri mħaffa (NL) jew billi tinħareġ awtorizzazzjoni temporanja għal permanenza fit-territorju tagħhom sakemm tittieħed deċiżjoni finali dwar l-applikazzjoni (BG, DE). Madankollu, minn mistoqsijiet imressqa lill-Kummissjoni jidher li regoli addizzjonali dwar il-viża ta’ spiss jagħmluha diffiċli għal studenti minn pajjiż terzi biex jeżerċitaw id-dritt tagħhom għall-mobilità b’mod effettiv. Barra minn hekk, abbażi ta’ dispożizzjonijiet aktar favorevoli, l-Istati Membri japplikaw l-istess kundizzjonijiet u proċeduri ġenerali kif stabbilit fl-Artikolu 6 u 7 tad-Direttiva mingħajr id-dispożizzjonijiet supplimentari stabbiliti fl-Artikolu 8 (1) (b) u (c)[12]. Għalkemm id-deroga stipulata fl-Artikolu 8 (2) hija obbligatorja għal dawk l-Istati Membri li ttrasponew l-Artikolu 8 (1) (c), din mhijiex prevista f’PT u SK. L-ewwel Stat Membru jrid jipprovdu lit-tieni Stat Membru informazzjoni dwar il-permanenza tal-istudent fit-territorju tiegħu (l-Artikolu 8(3)), iżda dan l-obbligu ġie trasport biss minn AT, CY, DE, EL, ES, FI, IT, LV, MT, PL, PT, SE u SK. Mill-informazzjoni miġbura, jidher li l-Istati Membri rari jieħdu l-opportunità biex jitolbu informazzjoni bħal din. 3.5. Permessi ta’ residenza (l-Artikoli 12, 13, 14 u 15) - Permessi ta’ residenza maħruġa lil studenti (l-Artikolu 12) Skont l-Artikolu 12(1), studenti minn pajjiżi terzi li jissodisfaw il-kundizzjonijiet tal-Artikoli 6 u 7 għandhom id-dritt li jinħarġilhom permess ta' residenza u li dan jiġġeddidilhom jekk jibqgħu jissodisfaw il-kundizzjonijiet. Il-biċċa l-kbira tal-liġijiet tal-Istati Membri ma jiddikjarawx b’mod espliċitu l-obbligu li jingħata l-permess u li dan jiġġedded skont dawn il-kundizzjonijiet. Minn mistoqsijiet u lmenti mressqa quddiem il-Kummissjoni huwa ċar li, anki jekk iċ-ċittadini tal-pajjiż terz ikunu jissodisfaw il-ħtiġiet relevanti tad-Direttiva, l-eżerċizzju effettiv tad-dritt tagħhom li jinħareġ permess ta’ residenza spiss jixxekkel jew anke jitħassar billi jkun hemm rekwiżiti addizzjonali dwar viża. Hemm xi Stati Membri li ma jitolbux viża u jistrieħu biss fuq il-permess tar-residenza. L-Artikolu 12 (1) jiddefinixxi wkoll il-perjodu ta’ validità tal-permess ta’ residenza maħruġ lil studenti. Il-biċċa l-kbira tal-Istati Membri jipprovdu għal perjodu massimu ta’ sena (u rinnovabbli); F’xi pajjiżi, madankollu, il-permess jista’ jkun validu saħansitra sa 3 jew anki 5 snin (p.eż. DE, HU, SK). L-Artikolu 12(2) jistipula r-raġunijiet speċifiċi fakultattivi għaċ-ċaħda u l-irtirar tal-permess — bir-raġunijiet ġenerali jiġu stabbiliti fl-Artikolu 16. L-Artikolu 12(2)(a) jippermetti lill-Istati Membri li jirrifjutaw li jġeddu, jew li jirtiraw, permess ta’ residenza ta’ student, jekk l-istudent jabbuża l-kundizzjonijiet li jirrigwardaw l-aċċess għal attivitajiet ekonomiċi, kif definiti fl-Artikolu 17. Din id-dispożizzjoni ġiet trasposta minn tlettax-il Stat Membru[13]. Sabiex dan it-tip ta’ abbuż jiġi kkontrollat, oħrajn jużaw il-kundizzjonijiet ġenerali għar-rifjut elenkati fl-Artikolu 16. L-Artikolu 12(2)(b) jawtorizza l-Istati Membri biex jirrifjutaw li jġeddu, jew biex jirtiraw, permess ta’ residenza ta’ student, jekk l-istudent ma jagħmilx progress suffiċjenti fl-istudji tiegħu. Din id-dispożizzjoni ġiet trasposta b’mod espliċitu minn 12-il Stat Membru[14]. F'xi Stati Membri oħra, fil-prattika jinkiseb l-istess riżultat permezz tad-dereġistrazzjoni ta’ studenti li ma jkunux qed jagħmlu l-progress mistenni minnhom mill-istabbilimenti edukattivi tagħhom. Għaldaqstant, dawn l-Istati Membri jirrifjutaw it-tiġdid tal-permess tal-istudenti fuq il-bażi tal-Artikolu 16, peress li dawn ma jkunux għadhom jissodisfaw il-kundizzjonijiet għal ammissjoni. - Permess ta’ residenza maħruġ lil tfal tal-iskola (l-Artikolu 13) Total ta’ 12-il Stat Membru inkludew lit-tfal tal-iskola fil-kamp tal-applikazzjoni tal-leġiżlazzjoni tagħhom li timplimenta d-Direttiva, u 8 minn dawn il-pajjiżi (CY, CZ, EE, LV, LU, PT, SI u SK) illimitaw il-perjodu ta’ validità tal-permess tar-residenza għal sena, kif espliċitament previst fl-Artikolu 13. Id-Direttiva ma tittrattax speċifikament il-perjodu kumplessiv tal-permanenza ta’ tifel jew tifla tal-iskola, iżda xi Stati Membri (ES, HU, PT, SI u RO) indikaw li huma jippermettu lit-tfal tal-iskola jibqgħu għal aktar minn sena. - Permess ta’ residenza maħruġ għal apprendisti mhux imħallsa (l-Artikolu 14) Hemm 12-il Stat Membru li inkludew apprendisti mhux imħallsa fil-kamp ta’ applikazzjoni tal-leġiżlazzjoni tagħhom, u 6 minn dawn il-pajjiżi (CY, CZ, LU, PT, RO u SI) illimitaw il-perjodu ta’ validità tal-permess tar-residenza għal sena, li jiġġedded f’każijiet eċċezzjonali, kif stipulat mid-Direttiva. Il-limiti fuq il-perjodu ta’ validità tal-permess ta’ residenza jeżisti f’FR, fejn l-apprendisti vokazzjonali jistgħu jibqgħu għal perjodu massimu ta’ sitt xhur, u f’RO, fejn l-estensjoni tal-permess ta’ residenza ma tistax taqbeż is-sitt xhur. Id-dispożizzjonijiet dwar dan il-punt mhumiex ċari f’BG u f’IT. B’kuntrast, EE, ES u SK jieħdu approċċ aktar flessibbli minn dak stipulat fid-Direttiva: jippermettu permanenza itwal (sa tliet snin f’SK), skont kemm idum il-programm, mingħajr referenza għal każijiet eċċezzjonali. - Permessi ta’ residenza maħruġa lil voluntiera (l-Artikolu 15) Total ta’ 12-il Stat Membru inkludew 'il-voluntiera fil-kamp ta' applikazzjoni tal-leġiżlazzjoni tagħhom. Il-leġiżlazzjoni fi tmienja minn dawn il-pajjiżi (CY, EL, IT, LU, PT, RO, SI, u SK) tistipula li permess ta’ residenza jinħareġ lil voluntiera għal perjodu sa sena sakemm, f’każijiet eċċezzjonali, il-programm ta’ volontarjat ma jdumx aktar – f’liema każ il-permess jinħareġ għaż-żmien tal-programm. Dan hu konformi mal-Artikolu 15 tad-Direttiva. HU ma tipprovdi għall-ebda deroga mir-regola ta’ sena. Għall-kuntrarju, EE, ES u CZ japplikaw regoli aktar flessibbli, li bihom il-perjodu ta’ validità tal-permess tar-residenza jrid jikkorrispondi ma' kemm idum il-programm tal-volontarjat. 3.6. Irtirar jew nuqqas ta’ tiġdid tal-permessi ta’ residenza (l-Artikolu 16) B’kuntrast mal-Artikolu 12, li jistipula raġunijiet għar-rifjut u l-irtirar esklużivament fir-rigward ta’ studenti, l-Artikolu 16 japplika għall-kategoriji kollha ta’ ċittadini ta’ pajjiżi terzi koperti mid-Direttiva. Dan l-Artikolu jistipula tliet raġunijiet possibbli għar-rifjut jew l-irtirar ta’ permess ta’ residenza maħruġ abbażi tad-Direttiva: fil-każ ta’ frodi; meta d-detentur ma jissodisfax, jew ma jkunx għadu jissodisfa, il-kundizzjonijiet għad-dħul fil-pajjiż u r-residenza fih; għal raġunijiet ta’ politika pubblika, sigurtà pubblika jew saħħa pubblika. Ma hemm l-ebda kwistjoni dwar traspożizzjoni f’dan il-qasam. 3.7. L-attivitajiet ekonomiċi minn studenti (l-Artikolu 17) L-Istati Membri kollha taw lill-istudenti d-dritt li jkollhom impjieg, f’konformità mal-Artikolu 17 li jistipula li ‘barra mill-ħin ta’ studju tagħhom (…) l-istudenti għandhom ikunu intitolati biex ikunu impjegati’. Madankollu, 12-il Stat Membru biss iddeċidew li jagħtu d-dritt li wieħed jaħdem għal rasu (AT, BE, CZ, DE, ES, EE, HU, IT, LT, LV, PL u SE). Skont l-Artikolu 17 (1), l-Istati Membri jistgħu jieħdu f’kunsiderazzjoni s-sitwazzjoni tas-swieq tax-xogħol tagħhom, u CY, MT u RO jużaw din il-possibbiltà. Barra minn dan, NL, DE u AT japplikaw test tas-suq tax-xogħol meta s-sigħat tax-xogħol jaqbżu ċertu livell[15]. Madankollu, jeħtieġ li l-konformità tal-liġijiet tal-Istati Membri mad-Direttiva 2004/114 dwar dan il-punt tiġi eżaminata mill-qrib. Studenti li huma ċittadini ta' pajjiżi terzi m’għandhomx jiġu trattati bħala ħaddiema normali. L-aċċess tagħhom għall-impjiegi huwa diġà limitat fejn jidħlu s-sigħat ta‘ xogħol, u jekk is-sitwazzjoni tas-suq tax-xogħol tiġi invokata b’mod sistematiku dan jista’ fil-prattika jeskludi għal kollox lill-istudenti mis-suq tax-xogħol. Dan jimmina l-iskop tad-Direttiva (ara l-Premessa 18)[16]. Fil-każ ta’ AT, BE, BG, CY, CZ, EE, EL, ES, LT, MT, NL, RO u SI, tkun trid tinkiseb awtorizzazzjoni minn qabel, tipikament permess tax-xogħol, kif permess mill-Artikolu 17 (1). Skont l-Artikolu 17(2), ħafna Stati Membri stabbilixxew numru massimu ta’ sigħat tax-xogħol fil-ġimgħa jew jiem kull xahar/sena li l-istudenti jistgħu jaħdmu, li jvarjaw minn 10 sigħat (li hu l-minimu mitlub mid-Direttiva) sa 30 siegħa fil-ġimgħa. CZ, EE, PL, PT, SK ma jillimitawx in-numru ta’ sigħat ta’ xogħol iżda għandhom restrizzjonijiet aktar ġeneriċi, li normalment jirreferu għall-prinċipju li l-impjieg m’għandux ifixkel l-għan ewlieni tar-residenza taċ-ċittadin ta’ pajjiż terz, jiġifieri biex jistudja. Erba’ Stati Membri jillimitaw l-aċċess għall-impjieg matul l-ewwel sena ta’ residenza. Ir-restrizzjonijiet ivarjaw minn sitt xhur (CY) sa sena waħda (DE[17], LT, LU[18] u MT), kif permess mill-Artikolu 17(3). Skont l-Artikolu 17(4), BG, CZ, DE, EE, EL, FI, FR, HU, LT, LU, NL, PT u RO implimentaw l-obbligi tar-rapportaġġ. Bħala riżultat ta’ leġiżlazzjoni ġenerali fl-Istati Membri dwar l-immigrazzjoni jew l-impjieg, dawn l-obbligi is-soltu japplikaw għal min iħaddem. 3.8. Proċedura (l-Artikolu 18 u 19) - Garanziji proċedurali u trasparenza (Artikolu 18) L-Artikolu 18 jirreferi għall-garanziji proċedurali u prinċipji ta’ trasparenza applikabbli għad-deċiżjonijiet dwar l-applikazzjoni. Dawn jinkludu l-qafas taż-żmien għall-ipproċessar tal-applikazzjoni, id-dritt tal-applikant li jiġi infurmat u d-dritt li jikkontesta legalment id-deċiżjoni. Id-Direttiva tkopri l-proċess kollu ta’ ammissjoni ta’ studenti li huma ċittadini ta' pajjiżi terzi. Id-dispożizzjonijiet tagħha dwar garanziji proċedurali u trasparenza għalhekk japplikaw ukoll għal viżi nazzjonali għat-tul (jekk dawn ikunu meħtieġa), billi viża tippermetti li persuna tidħol fl-Istat Membru kkonċernat u l-istudent prospettiv għandu għalhekk japplika għal waħda meta jkun qed jippruva jikseb permess ta’ residenza. Fil-biċċa l-kbira tal-Istati Membri, il-leġiżlazzjoni ġenerali dwar l-immigrazzjoni/proċeduri amministrattivi diġà jipprovdu l-garanziji proċedurali meħtieġa. Barra minn hekk, xi Stati Membri implimentaw miżuri biex jiżguraw li l-applikant ikun jista’ jibda l-kors, it-taħriġ jew il-programm fil-ħin u biex jippubblikaw iż-żmien ta’ pproċessar għall-applikazzjonijiet. Madankollu, mill-ħafna lmenti li rċeviet il-Kummissjoni, jidher li fil-prattika l-proċeduri huma twal u l-perjodi ta’ żmien mhumiex ċari. Iż-żmien li hemm bżonn biex tiġi pproċessata applikazzjoni jvarja minn sebat ijiem sa sitt xhur[19]. Ma hemm l-ebda skandenza speċifika f’BE, CY, DE, FI jew SE. Barra minn hekk, mill-għadd imdaqqas ta’ ilmenti u mistoqsijiet li nġiebu għall-attenzjoni tal-Kummissjoni jidher li r-regoli dwar il-viżi tal-Istati Membri ħafna drabi jħassru l-effett tal-garanziji ta’ trasparenza rikjesti mid-Direttiva. Il-liġijiet f’BG u IT jidher li ma jagħmlu l-ebda referenza għall-Artikolu 18(3) dwar proċeduri ta’ notifika jew għall-Artikolu 18(4) li jagħti lill-applikant id-dritt li jikkontesta ċ-ċaħda legalment . - Proċedura mħaffa għall-ħruġ ta’ permessi ta’ residenza jew viżi għal studenti u tfal tal-iskola (l-Artikolu 19) L-Artikolu 19 tad-Direttiva jipprovdi għall-istabbiliment ta’ proċedura mħaffa ta’ dħul li tkun miftiehma bejn l-awtoritajiet tal-Istati Membri u l-istabbilimenti ta’ edukazzjoni ogħla tagħhom. Din id-dispożizzjoni ġiet trasposta minn FR, EL, NL u PL. 3.9 Miżati (l-Artikolu 20) Il-leġiżlazzjoni ta’ 19-il Stat Membru[20] tinkludi l-ħlas ta’ miżati, li jvarjaw minn EUR 23 f’MT għal EUR 433 f’NL. Għalkemm id-Direttiva b’mod espliċitu tippermetti lill-Istati Membri li jiffissaw miżati, dan ma jimplikax li jistgħu jagħmlu kif ifettlilhom. Ma jistgħu jiġu ffissati miżati għall-ebda skop ieħor ħlief li jiġi ffinanzjat l-ipproċessar tal-applikazzjoni, kif iddikjarat fl-Artikolu 19, u dawn m’għandhomx ikunu stabbiliti f’livell li jistgħu jrendu d-Direttiva ineffettiva. F’dan ir-rigward, miżati għoljin bħal dawk applikati f’NL jqajmu kwistjonijiet ta’ traspożizzjoni. 3.10. Drittijiet ulterjuri (l-Artikolu 24) L-Artikolu 24 jistipula li l-Istati Membri huma ħielsa li jagħtu drittijiet ulterjuri lil studenti biċ-ċittadinanza ta’ pajjiżi terzi, lil hinn minn dawk stipulati fid-Direttiva, ikun xi jkun it-tul taż-żjara tagħhom fl-Istat Membru ospitanti. Hekk, il-liġi f’LT tistipula li l-akkwist ta’ drittijiet oħra mhux suġġett għat-tul ta’ żmien li student ikun residenti fil-pajjiż; PT jiddikjara li jagħti l-istess drittijiet ekonomiċi, soċjali u ċivili lil studenti biċ-ċittadinanza ta’ pajjiżi terzi bħalma jagħti liċ-ċittadini tiegħu; ES irrappurtat li tagħtihom drittijiet tas-sigurtà soċjali taħt l-istess kundizzjonijiet bħal ċittadini Spanjoli. IV. KONKLUŻJONIJIET Li studenti ċittadini ta’ pajjiżi terzi jinġibdu lejn l-UE huwa għan fundamentali tal-politika tal-immigrazzjoni tal-UE, kif enfasizzat mill-ġdid taħt il-Programm ta’ Stokkolma. Fl-2009, aktar minn 200 000 ċittadin ta’ pajjiżi terzi daħlu fl-UE[21] għall-iskop ta' dan id-Direttiva. Id-Direttiva hija ċ-ċavetta għall-kontribut għall-arrikkament reċiproku għall-migranti kkonċernati, għall-pajjiż ta’ oriġini tagħhom u għall-Istat Membru ospitanti. L-Istati Membri qegħdin iqiegħdu enfasi akbar fuq l-internazzjonalizzazzjoni tas-sistemi tal-edukazzjoni u tat-taħriġ nazzjonali tagħhom, kif riflessi fl-istrateġiji tagħhom u l-investiment fi strumenti ġodda, bħal programmi ġodda ta’ mobilità, djalogi ta’ politika ma’ pajjiżi terzi u forom ġodda ta’ kooperazzjoni akkademika. It-tieni, l-Istati Membri saħħew l-enfasi tagħhom fuq attivitajiet ta’ promozzjoni u marketing tal-attivitajiet, biex b’hekk jirriflettu l-għarfien dejjem jikber tas-suq kompetittiv tal-edukazzjoni internazzjonali. Hemm ukoll azzjonijiet esterni paralleli mwettqa mill-UE, li jiffokaw fuq il-promozzjoni, l-appoġġ finanzjarju jew id-djalogi ta' politika dwar il-mobilità ta’ ċittadini ta’ pajjiżi terzi, u partikolarment tal-istudenti. Minbarra l-ħolqien ta’ opportunitajiet għall-migranti nfushom, l-inklużjoni ta’ dimensjoni internazzjonali f’diversi aspetti u stadji tal-edukazzjoni u/jew tat-taħriġ huwa ta’ benefiċċju sostanzjali għall-UE, għaċ-ċittadini tagħha u għas-swieq tax-xogħol. Il-migrazzjoni għandha rwol fil-kuntest tal-globalizzazzjoni u l-UE jeħtiġilha tkun destinazzjoni attraenti għal ċittadini ta’ pajjiżi terzi li qegħdin jikkunsidraw li jitgħallmu, jistudjaw, isegwu kors ta’ taħriġ jew jagħmlu servizz volontarju barra l-pajjiż. Madankollu, ir-Rapport jindika li l-potenzjal ta’ dan l-istrument tal-UE mhux qed jiġi sfruttat bis-sħiħ. B‘mod partikolari, il-livell ta’ armonizzazzjoni milħuq mid-Direttiva, adottata skont ir-regola tal-unanimità, huwa pjuttost dgħajjef, peress li ftit biss mid-dispożizzjonijiet tad-Direttiva huma legalment vinkolanti u ħafna mid-dispożizzjonijiet ma jinkludux obbligi speċifiċi għall-Istati Membri. V. PASSI LI GĦANDHOM JITTIEĦDU Sabiex tiżgura li d-Direttiva tkun trasposta u implimentata b’mod korrett madwar l-UE, il-Kummissjoni se tuża l-poteri kollha li għandha skont it-Trattat u tniedi proċeduri ta’ ksur meta jkun meħtieġ. Il-Kummissjoni ser tkompli wkoll taħdem fuq livell tekniku mal-Istati Membri. Il-Kumitat ta' Kuntatt relevanti se jkompli jidentifika d-diffikultajiet u jiffaċilita l-iskambju ta’ fehmiet dwar l-interpretazzjoni tad-Direttiva. Xi kwistjonijiet legali u tekniċi jistgħu jkunu diskussi u ċċarati aktar, bħal dispożizzjonijiet aktar favorevoli; l-assigurazzjoni għall-mard; il-pubblikazzjoni ta’ informazzjoni relatata mal-istudenti; il-mobilità tal-istudenti. Il-Kummissjoni beħsiebha toffri informazzjoni u assistenza kemm lill-Istati Membri kif ukoll liċ-ċittadini ta’ pajjiżi terzi, billi tagħmel l-aħjar użu tal-internet, prinċipalment permezz tal-Portal dwar l-Immigrazzjoni li se jinfetaħ. Anki jekk il-prijorità hija li niżguraw li d-Direttiva tiġi implimentata b’mod effettiv mill-Istati Membri, ir-rapport jiżvela wkoll ħtieġa kruċjali għal emendi għad-Direttiva, speċjalment fir-rigward ta’ dan li ġej: it-tisħiħ tal-garanziji proċedurali (skadenzi speċifiċi għall-preżentazzjoni tal-applikazzjonijiet, obbligu fuq l-Istati Membri biex jagħtu r-raġunijiet għal ċaħdiet); it-tisħiħ tal-klawżoli dwar il-mobilità; l-istimulazzjoni ta’ sinerġiji mal-programmi tal-UE li jiffaċilitaw il-mobilità taċ-ċittadini ta’ pajjiżi terzi fl-UE; it-titjib tal-livell ta’ armonizzazzjoni fir-rigward ta’ voluntiera, apprendisti mhux imħallsa u tfal tal-iskola, bil-ħsieb li javvanza l-iżvilupp ta’ qafas legali ġenerali tal-UE fil-qasam tal-edukazzjoni, it-taħriġ u l-iskambji kulturali ma’ pajjiżi terzi. Fl-aħħarnett, il-possibbiltà li ċittadini ta’ pajjiżi terzi jkunu jistgħu jiksbu ħiliet u għarfien matul perjodu ta’ taħriġ fl-Ewropa jħeġġeġ “ċirkolazzjoni tal-imħuħ” u jappoġġja l-kooperazzjoni ma’ pajjiżi terzi fil-qasam tal-kapital uman u tal-impjiegi, li jkun ta’ benefiċċju kemm għall-pajjiżi li jibagħtu, kif ukoll għal dawk li jirċievu. Għalhekk, mingħajr ma jkun hemm effett fuq is-setgħa tal-Istati Membri li jiddeterminaw il-volumi ta’ migranti, il-kwistjoni tal-aċċess għax-xogħol għal studenti ċittadini ta’ pajjiżi terzi fi tmiem l-istudji jistgħu jiġu indirizzati speċifikament, peress li dan jidher li hu fattur deċiżiv li jiddetermina liema pajjiż jagħżlu l-istudenti bħala d-destinazzjoni tagħhom u kwistjoni ta’ interess komuni fil-kuntest tat-tnaqqis globali tal-popolazzjoni fl-età tax-xogħol u l-ħtieġa globali għal ħaddiema bi kwalifiki għolja. [1] ĠU L 375 tat-23.12.2004, p.12. [2] Studju appoġġat mill-Kummissjoni u mwettaq minn GHK. [3] Ara b‘mod partikolari l-mistoqsijiet ad hoc Nru 54, 73, 101, 273, 289 u 313. [4] CY, DE, EE, EL, ES, FI, FR, IT, LU, MT, PL, PT, RO, SK. [5] CY, CZ, EE, ES, IT, LU, PT, RO, SI u SK. [6] BG: apprendisti mhux imħallsa u tfal tal-iskola (abbozz ta’ leġiżlazzjoni) EL: voluntiera; FR: apprendisti mhux imħallsa; HU: tfal tal-iskola u voluntiera, LV: tfal tal-iskola. [7] Dawn l-Istati Membri implimentaw biss il-partijiet tad-Direttiva li jolqtu 'l-istudenti, li spiss mhumiex minorenni. [8] F’CZ din tikkonċerna biss il-perjodu inizjali ta’ permanenza qabel it-tiġdid tal-permess [9] BG, CY, CZ, EE, ES, IT, LU, LV, PT, RO, SI u SK. [10] BG (abbozz ta’ leġiżlazzjoni), CY, CZ, EE, ES, FR, IT, LU, PT, RO, SI u SK. [11] CY, CZ, EE, EL, ES, HU, IT, LU, PT, RO, SI u SK. [12] AT, BE, BG, CZ, FR, HU, LV, LT, NL, PT, RO, SI u SE ma japplikawx l-Artikolu 8 (1) (b) u AT, BE, CZ, EE, ES, FR, HU, LT, NL, PL, RO, SI u SE ma japplikawx l-Artikolu 8 (1) (c)). [13] BE, CY, CZ, DE, EE, EL, FR, LT, LU, NL, PT, SI u SK. [14] AT, BE, CY, DE, EL, ES, FR, LT, PL, PT, SE u SK. [15] 10 sigħat fil-ġimgħa f’NL; bejn 10 u 20 f'AT, skont il-livell ta’ studji; 90 jum sħaħ fis-sena f‘DE. [16] Il-Kummissjoni rreferiet il-każ tal-leġiżlazzjoni ta' AT dwar dan il-punt lill-Qorti tal-Ġustizzja; ara l-Istqarrija għall-Istampa tal-Kummissjoni IP/10/1230 tat-30 ta’ Settembru 2010. Sadanittant, AT ġabet il-leġiżlazzjoni tagħha konformi mad-Direttiva. [17] Ir-restrizzjoni tapplika biss għal studenti li jattendu kors preparatorju. [18] Ir-restrizzjoni tapplika biss għall-istudenti universitarji. [19] Il-perjodi huma sebat ijiem f’ES, 15-il jum tax-xogħol f’HU, 30 jum f’LV, xahrejn u nofs f’PL, RO, SI u SK; xahrejn f’CZ, EL, PT, EE; tliet xhur f’'LU; erba’ xhur f’FR. [20] AT, BE, BG, CY, CZ, DE, EE, EL, ES, FI, FR, HU, IT, LV, PT, PL, SE, SI u SK. [21] Id-dejta tkopri biss l-24 Stat Membru li huma marbuta bid-Direttiva. F’valur nominali, il-pajjiżi li rċevew l-ogħla numru ta’ ċittadini ta’ pajjiżi terzi għall-iskop tal-edukazzjoni u l-istudji fl-2009 huma Franza (53 563), l-Italja (32 634), il-Ġermanja (31 345), Spanja (22 068) u l-Isvezja (13,968). Fuq medja, il-maġġoranza vasta tal-permessi ta’ residenza maħruġa fl-Istati Membri għall-għan tad-Direttiva tikkonċerna 'l-istudenti. Sors: Eurostat.